Fto?
Barbara Grządziel-Szylar
Co sam robi?
Człōnek Pro Loquela Silesiana ȏd 2009 roku, spōłautorka projektu.
Nasza piyrszŏ bohatyrka je Ślōnzŏczkōm z dziada pradziada. Poradzi gŏdać, nale gŏdŏ ino postrzōd swojij familiji abo czasym ze kamratami. Niy gŏdŏ we przestrzyni publicznyj – szewiec bez szczewikōw łazi. Propaguje idyjŏ ślōnskij gŏdki i poduczŏ swego chopa w dōma, coby poradziōł potym gŏdać z bajtlami.
Spōminŏ, że jeji matka, kej Basia bōła bajtlym, gŏdała wszyjskim we familiji, co niy śmiōm gŏdać do jejich bajtlōw po ślōnsku, skuli tego, że sie potym tak wynauczōm i bydzie jim we życiu ciynżko sie dogŏdać. Lepiyj, coby gŏdały ino po polsku. Nale kajś ta ślōnskojś ôstŏwŏ w czowieku i pokŏzuje sie w nŏjmynij ôczekiwanych sytuacyjach, bez przikłŏd kej jako jedynŏ przeczytała we szkole „Wojna trojańskŏ” i trza bōło jōm wykłŏdać inkszym na lekcyji polskigo i we nerwach miŏst rzucić pedziała ciepnōńć i bōła poprŏwianŏ bez rechtōrka, że tak sie niy gŏdŏ.
Trocha niyskorzij naszkryflała praca magisterskŏ ô wpływach czeskij gŏdki na ślōnskŏ, beztōż trefiōła do Pro Loquela Silesiana, coby poradziōła robić cosik wiyncyj dlŏ gŏdki. Nŏjlypiyj jejij je gŏdać z kimś, fto tyż gŏdŏ. I tak miała problym siy dogŏdać w pewnym regiōnie Polski, kaj robiyła i matki dŏwały bajtlōm do piyrwszyj klasy róg obfitości, a niy tyta. I nerwuje jōm, kej ftoś, fto sie dowiy, że ôna je ze Ślōnska kŏże jej cosik pedzieć po ślōnsku. Beztōż wymyślōła jedne zdanie, kere zŏwdy tedy gŏdŏ, a brzmi Ujek mi gŏdŏl, że na Fryncycie gryfne frele przedajōm yfnery.
Ôstatnio bōła tyż we delegacyji, kaj byli ludzie z roztōmajtych placōw w Polsce, ale bōła tyż dziołcha z Rybnika. Kej zaczyły ze sobōm gŏdać, ôzwali się inksze znerwowane, że rzadnie gŏdajōm i niy idzie tego sztrzimać i majōm sztopnōńć….
Inkszym razym, kej fest zmachanŏ naszkryflala SMS do kamratki, że lezie spać, kej je fest wykamanŏ. A ta jeji ôdpedziala, że do niyj po ślōnsku niy śmiy szryflać. I tedy sie ȏkŏzało, co wykamany to ślōnske słowo. Sytuacyji z dyskryminacyjōm je podōg niyj durch mocka, prawie kŏżdygo dnia idzie sie trefić z takowōm. Chciałaby, coby po projekcie, choby pŏra ludzi zaczło gŏdać, kej i kaj chce, bo w końcu to niyma gańba.
szl_Latn tuk_Latn szl_Latn szl_Latn szl_Latn szl_Latn szl_Latn szl_Latn szl_Latn